Smuts-plaasmoord: Beskuldigde het vorige oortredingsPrince Mngomezulu in die hooggeregshof in Delmas (26 Junie 2018). Foto: Maroela Media Die hooggeregshof in Delmas het Dinsdag, kort ná Amos Mthembu (29) skuldig bevind is aan die wrede moord op vier lede van die Smuts-gesin op 13 Februarie 2017 naby Balfour in Mpumalanga, gehoor dat die tweede beskuldigde in dié saak reeds skuldig bevind is op twee vorige oortredings. Prince Mngomezulu (27) is 30 Maart 2009 skuldig bevind aan aanranding en 20 Augustus van dieselfde jaar aan huisbraak met die doel om te steel. Leona Fraser, ŉ regshulpprokureur wat namens albei beskuldigdes optree, het aan die hof gesê dat Mngomezulu ŉ kind van sewe jaar oud het wat nie by hom woon nie, maar wel finansieel deur hom ondersteun word. Sy het ter versagting genoem dat hy werksaam was tydens die voorval, ŉ verhouding het met sy minderjarige kind, vir nege jaar nie betrokke was by enige misdaad nie, vir die polisie die gesteelde skootrekenaar [waaroor hy skuldig bevind is] gaan uitwys het en reeds 16 maande tronkstraf uitgedien het. Fraser het voorgestel dat die omstandighede rakende die voorval nie voldoende is om ŉ vonnis van direkte tronkstraf te regverdig nie. “Ek versoek nederig dat die hof vir hom tronkstraf oplê, maar dat dit opgeskort word en dít dan as ŉ swaard oor sy kop hang.” Staatsaanklaer adv. Eric Sihlangu het kapsie gemaak teen dié voorstel en gesê dat direkte tronkstraf juis gepas sal wees omdat Mngomezulu reeds twee skuldigbevindings teen sy naam het wat hom nie afgeskrik het om weer misdaad te pleeg nie. “Die vonnis wat die hof oplê, moet ŉ sterk boodskap uitstuur en as afskrikmiddel dien,” het Sihlangu gesê. Louis, Belinda en hul kinders. Foto: Facebook. Maroela Media het vroeër berig Gert Smuts (78), sy vrou, Paulina (71), hul seun, Louis (47), en skoondogter, Belinda (42), se liggame is verlede jaar op die plaas Modderbult aangetref. Waarnemende regter Tule-Tu Tonjeni het Mthembu skuldig bevind op vier aanklagte van moord, verkragting, een van roof met verswarende omstandighede, een van die onwettige besit van ŉ vuurwapen en een van die onwettige besit van ammunisie. Die saak is uitgestel tot 27 Julie wanneer ŉ voorvonnisverslag van Mthembu by die hof ingedien moet word. Tonjeni het daarbenewens ŉ slagofferverslag, asook ŉ verslag van ŉ maatskaplike werker vir Mngomezulu versoek. Die vonnisverrigtinge sal dan voortgaan. Lees alle vorige berigte oor die Balfour-plaasmoord op Maroela Media.